Ríkharður Jónsson er heiðursborgari Akraness Við hátíðlega athöfn í Akraneskirkju síðdegis í dag var Ríkharður Jónsson , fótboltakappi , málari og Skagamaður gerður að heiðursborgara Akraneskaupstaðar . Viðstödd athöfnina voru m.a . Ólafur Ragnar Grímsson forseti Íslands , forsetafrú , forseti Alþingis , alþingismenn , bæjarfulltrúar , fjölskylda Ríkharðs og félagar úr knattspyrnunni á Akranesi . Ríkharður er sjöundi einstaklingurinn sem sæmdur er heiðursborgaratign á Akranesi frá upphafi og eini núlifandi heiðursborgari bæjarfélagsins . Að lokinni athöfn í kirkjunni bauð Akraneskaupstaður gestum að þiggja veitingar í safnaðarheimilinu Vinaminni . Heiðursborgarinn og frú , börn þeirra , forsetahjónin og forseti bæjarstjórnar Við athöfnina flutti Sr . Irma Sjöfn Óskarsdóttir ávarp og fór með bæn og Hanna Þóra Guðbrandsdóttir söng við undirleik Sveins Arnar Sæmundssonar . Að því búnu bauð Gunnar Sigurðsson forseti bæjarstjórnar gesti velkomna og greindi frá því að á bæjarstjórnarfundi á Akranesi 9. nóvember sl. hafi verið samþykkt að tilnefna Ríkharð sem heiðursborgara . Rakti hann þátt knattspyrnunnar í uppbyggingu jákvæðrar ímyndar Akraness í gegnum tíðina , þátt gullaldarliðsins í því og fyrirliðans og hetjunnar Ríkharðs Jónssonar . Rakti Gunnar æviferil Ríkharðs og afhenti loks honum og eiginkonu hans , Hallberu G Leósdóttur viðurkenningarskjal og grip til varðveislu með kveðju frá Skagamönnum . Gísli S Einarsson bæjarstóri stýrði athöfn í Vinaminni að samkomunni í Akraneskirkju lokinni . Þar ávarpaði Ólafur Ragnar Grímsson forseti Íslands gesti og óskaði Ríkharði og Hallberu til hamingju . Sagði hann Ríkharð verðugan fulltrúa til að hljóta sæmdarheitið heiðursborgari og færði honum þakkir þjóðarinnar fyrir hans skerf til íþróttamála og marga jákvæða hluti í áranna rás . Sagði hann ekki síst ánægjulegt að verða vitni að þessari nafnbót í ljósi þess hversu jákvæður og góður maður ætti í hlut . Auk forsetans kváðu sér hljóðs þeir Ragnar Leósson , Helgi Daníelsson , Sturlaugur Sturlaugsson , Gísli Gíslason og heiðursborgarinn sjálfur . Leyfið æskunna að njóta sín Ríkharður minntist þess tíma þegar svokallað gullaldarlið var að verða til á Akranesi . “ Liðið hafði orðið Íslandsmeistari 2. flokks árið 1946 . Fimm árum síðar , eða árið 1951 , hafði ég verið svo heppinn að komast til Þýskalands um þriggja mánaða skeið til að læra fótbolta . Þegar til baka kom var ég kannski ákveðinn puntkur yfir i-ið þegar ég bættist í þann kjarna stráka sem vann annarsflokks titilinn fimm árum áður . Það var þá eins og hafi opnast nýr heimur í fótboltanum á Akranesi . Við þekktum vel hvorn annan á þessum tíma og allt fór að ganga svo miklu betur , ” sagði Ríkharður . Hann minntist þess að úr framlínunni árið 1946 væri hann nú einn eftir á lífi . “ Skagamenn hafa misst marga góða spilara á besta aldri . Ég deili þessari viðurkenningu með samferðamönnum mínum frá þessum tíma og knattspyrnumönnum síðar . Ég hefði aldrei getað náð þessum árangri einn , ” sagði Ríkharður . Sjálfur kvaðst hann hafa verið svolítill egóisti í boltanum á sínum tíma . “ Ég var ekkert endilega að gefa boltann . Hverjir eru það annars sem ganga kaupum og sölum í dag í knattspyrnunni , ” spurði hann , “ eru það ekki einmitt svona egóistar eins og ég var ? ” Þá gaf hann þjálfurum og uppalendum ráð : “ Ekki byrja að kenna fótbolta fyrr en eftir fermingu . Leyfið drengjunum og stúlkunum að finna sig í boltanum og þroskast áður en þau eru steypt í mót reglna og stjórnræðis . Það er svo mikilvægt að berja ekki niður í æsku frumkvæðið í þessu eins og svo mörgu öðru , ” sagði Ríkharður Jónsson . Að lokum þakkaði hann Hallberu eiginkonu sinni fyrir sig og sagði að án hennar hefði hann aldrei getað neitt eða náð langt . Nánar í Skessuhorni næstkomandi miðvikudag .